Il-Kummissjoni Ewropea ħarġet bond ta' segment uniku ta' EUR 9 biljuni dovut f'Ġunju 2036 taħt il-programm SURE tal-UE tagħha biex tipproteġi l-impjiegi u l-ħaddiema, u biex ittaffi l-konsegwenzi soċjoekonomiċi negattivi serji tal-pandemija tal-coronavirus. Dan kien il-ħames ħruġ ta' bonds taħt il-programm, u t-tieni wieħed fl-2021. Il-bond attira interess qawwi mill-investituri, li bis-saħħa tiegħu l-Kummissjoni reġgħet kisbet kundizzjonijiet ta' pprezzar tajbin ħafna, li qed jiġu mgħoddija direttament lill-Istati Membri tal-UE. Il-Kummissarju tal-UE Johannes Hahn inkarigat mill-Baġit u l-Amministrazzjoni qal: “Il-ħames bond SURE tal-UE jżid mal-istorja ta' suċċess tal-UE bħala emittent u mutwatarju ta' skala kbira. Għal darb'oħra huwa sinjal pożittiv ieħor li l-ġbir tal-fondi għal NextGenerationEU se jkun ta' suċċess ukoll. Il-ħruġ ta' bonds siguri u sostenibbli ta' SURE kif ukoll ta' NextGenerationEU huwa element ċentrali fl-isforzi tagħna li nsostnu l-irkupru tal-UE u li nkomplu nagħti daqqa t'id lin-negozji u liċ-ċittadini tagħna.” Il-bond ta' 15-il sena ġie sottoskritt b'mod eċċessiv b'għaxar darbiet. Kien ipprezzat b'rendiment ta' 0.228 % u kundizzjonijiet favorevoli bħal dawn jiġu mgħoddija direttament lill-Istati Membri li jibbenefikaw. Ir-reazzjoni qawwija għal dan il-bond ġdid twil ta' 15-il sena huwa xhieda tal-profondità tas-sostenn divers mill-investituri għall-Kummissjoni bħala mutwatarju. Din il-kisba ntlaħqet fil-kuntest tal-volatilità reċenti fis-swieq kapitali u hekk kif qed jogħlew ir-rati tal-imgħax madwar id-dinja. (Ara hawn għal aktar dettalji dwar l-ipprezzar tat-tranżazzjoni). Dan kien il-ħames ħruġ ta' bonds taħt il-programm SURE tal-UE. S'issa u wara l-ewwel erba' ħarġiet, 15-il Stat Membru tal-UE rċevew kważi EUR 53.5 biljun bħala self back-to-back taħt SURE. Wara t-tranżazzjoni tal-lum, 16-il Stat Membru se jkunu rċevew total ta' EUR 62.5 biljun taħt SURE. Matul l-2021, il-Kummissjoni se tara li tiġbor b'żieda ma' dan aktar minn EUR 25 biljun oħra permezz tal-ħarġiet ta' bonds SURE tal-UE. Aktar tard din is-sena, il-Kummissjoni mistennija tniedi wkoll it-teħid b'self skont in-Next Generation EU, l-istrument ta' rkupru li jlaħħaq EUR 750 biljun (fi prezzijiet tal-2018) jew xi EUR 800 biljun fi prezzijiet kurrenti, biex tgħin fil-bini ta' Ewropa aktar ekoloġika, aktar diġitali u aktar reżiljenti. L-isfond Il-Kummissjoni pproponiet total ta' EUR 90.6 biljun f'appoġġ finanzjarju lil 19-il Stat Membru L-approvazzjoni tal-Kunsill tal-proposta li jingħataw EUR 230 miljun lill-Estonja mistennija dalwaqt. Sa issa, il-Kummissjoni żborżat total ta' € 53.5 biljun lil 15 Stati Membri tal-UE: L-Italja, Spanja, il-Polonja, il-Greċja, il-Kroazja, il-Litwanja, Ċipru, is-Slovenja, Malta, il-Latvja, il-Belġju, ir-Rumanija, l-Ungerija, il-Portugall u s-Slovakkja, wara l-ewwel erba' ħarġiet ta' SURE tal-UE. Il-bonds kollha maħruġa taħt SURE fil-biċċa l-kbira kienu sottoskritti b'mod eċċessiv, ħafna minnhom b'numri b'żewġ ċifri, u attiraw bażi varjata ta' investituri tal-UE u internazzjonali. Dan wassal għal kundizzjonijiet favorevoli ħafna fejn jidħol prezz. Il-bonds maħruġa mill-UE taħt SURE jibbenefikaw mit-tikketta bħala bonds soċjali. Dan jagħti fiduċja lill-investituri li l-fondi mobilizzati jservu objettiv tassew soċjali. Il-fondi miġbura qed jiġu ttrasferiti lill-Istati Membri benefiċjarji fil-forma ta' self li jgħinhom ikopru l-ispejjeż relatati direttament mal-finanzjament ta' skemi nazzjonali ta' xogħol b'ħinijiet iqsar u miżuri simili bħala rispons għall-pandemija. Aktar informazzjoni Stqarrija għall-istampa teknika Preżentazzjoni lill-investituri Qafas tal-bonds soċjali Sit web ta' SURE Sit web tal-UE bħala entità li tieħu b'self